Predkladacia správa

Dôsledky finančnej a hospodárskej krízy a legislatívnych opatrení v oblasti daní sa prejavili aj v príjmovej základni územnej samosprávy, a to v znížení aktuálneho výnosu dane z príjmov fyzických osôb. V tejto súvislosti uvoľnila vláda SR na čiastočné vykrytie výpadku tejto dane v decembri 2009 uznesením č. 868 pre mestá a obce 100 mil. eur. Ďalšie prostriedky v objeme 33 mil. eur uvoľnila vláda uznesením č. 260 v apríli 2010. 
Pokles výnosu tejto dane oproti roku 2009 sa prejavil aj v ďalšom priebehu roku 2010. V nadväznosti na to sa navrhujú vyčleniť prostriedky zo štátneho rozpočtu na čiastočnú kompenzáciu výpadku dane z príjmov fyzických osôb v roku 2010 v sume 39,5 mil. eur obciam a v sume 13,2 mil. eur vyšším územným celkom.
Dôvodom pre takýto postup je aj skutočnosť, že MF SR zverejnilo novú daňovú prognózu na rok 2010 až v júni (februárová prognóza nebola zverejnená), a teda obce a vyššie územné celky mali len obmedzenú možnosť na tento výpadok reagovať. 
Rozhodujúcim zdrojom, ktorý sa odporúča použiť na vykrytie výpadku, bude časť kapitálových výdavkov, ktoré rozpočtové kapitoly v roku 2009 požiadali čerpať v roku 2010. V tomto roku sa z viacerých dôvodov na pôvodný účel nevyčerpajú a sú už rozpočtovými opatreniami viazané. V zmysle platnej legislatívy má len vláda splnomocnenie zmeniť účel použitia týchto výdavkov. 
Súčasne sa odporúča zmeniť účel použitia dotácie poukázanej obci, v ktorej nastal objektívny dôvod na takúto zmenu. 
V záujme vytvorenia podmienok pre urýchlené uvoľnenie prostriedkov pre obce a vyššie územné celky nebol materiál predložený na medzirezortné pripomienkové konanie. Návrh na zmenu účelu použitia výdavkov vychádza z návrhov jednotlivých rozpočtových kapitol, resp. rešpektuje už realizované rozpočtové opatrenia.
Výdavky uvoľnené uznesením vlády sú zabezpečené realokáciou výdavkov v rámci schváleného rozpočtu verejnej správy na rok 2010, a to viazaním výdavkov vybraných kapitol a kapitoly Všeobecná pokladničná správa. Materiál má vplyv na štátny rozpočet z dôvodu, že sa zvyšujú jeho výdavky o 52,7 mil. eur, ktoré mali byť pôvodne vykázané ako úspora výdavkov.